Source: https://www.szcoportal.sk/33/komentar-k-zdp-32-danove-priznanie-k-dani-z-prijmov-fo-uniqueidmRRWSbk196FPkyDafLfWAE1d2WUUfDAbWcKjvLah3hX7G5dR32lnzA/
Timestamp: 2019-01-23 23:05:26+00:00
Document Index: 11363161

Matched Legal Cases: ['§ 32', '§ 17', '§ 17', '§ 6', '§ 6', '§ 15', '§ 11', '§ 6', '§ 43', '§ 43', '§ 5', '§ 7', '§ 11', '§ 32', '§ 11', '§ 64', '§ 123', '§ 11']

Komentár k ZDP § 32 - Daňové priznanie (k dani z príjmov FO) | SZČO online
(12) Ak daňovník po skončení podnikania alebo inej samostatnej zárobkovej činnosti alebo prenájmu (§ 17 ods. 9) dodatočne príjme zdaniteľné príjmy súvisiace s týmito činnosťami alebo v súvislosti s týmito činnosťami dodatočne zaplatí výdavky, ktoré by boli uznané za daňové výdavky vynaložené na tieto činnosti, o tieto prijaté alebo zaplatené sumy, zvýši príjmy alebo daňové výdavky za zdaňovacie obdobie, v ktorom skončil podnikanie alebo inú samostatnú zárobkovú činnosť alebo prenájom (§ 17 ods. 9). Ak daňovník podá daňové priznanie alebo dodatočné daňové priznanie za zdaňovacie obdobie, v ktorom skončil podnikanie alebo inú samostatnú zárobkovú činnosť alebo prenájom, len z tohto dôvodu, neuplatní sa postup podľa osobitného predpisu.132a) Ak je pre daňovníka výhodnejšie zahrnúť tieto prijaté alebo zaplatené sumy do základu dane za zdaňovacie obdobie, v ktorom takéto sumy prijal alebo zaplatil, uplatní tento výhodnejší postup. Rovnako postupuje aj daňovník, ktorý vráti príjmy, ktoré zahrnul do základu dane (čiastkového základu dane) z príjmov podľa § 6 až 8 v predchádzajúcich zdaňovacích obdobiach alebo dodatočne zaplatí výdavky, ktoré by boli uznané za daňové výdavky vynaložené v súvislosti s príjmami podľa § 6 až 8.
Daňové priznanie k dani z príjmov fyzických osôb je povinná podať tá fyzická osoba, ktorej táto povinnosť vyplýva zo ZDP alebo tá, ktorú na to správca dane vyzve (§ 15 ods. 1 daňového poriadku).
Ods. 1 ustanovuje, že daňové priznanie za zdaňovacie obdobie je povinný podať daňovník, ktorý za zdaňovacie obdobie:
dosiahol zdaniteľné príjmy presahujúce 50 % sumy podľa § 11 ods. 2 písm. a) ZDP – tzn. 50 % z 19,2-násobku sumy životného minima platného k 1. januáru príslušného zdaňovacieho obdobia,
vykázal daňovú stratu (§ 6 ZDP) – tento daňovník je povinný podať daňové priznanie bez ohľadu na to, či dosiahol alebo nedosiahol zdaniteľné príjmy presahujúce 50 % z 19,2-násobku sumy životného minima platného k 1. januáru príslušného zdaňovacieho obdobia.
Do sumy 50 % z nezdaniteľnej časti základu dane na daňovníka sa nezahŕňajú príjmy, z ktorých sa daň vyberá zrážkou (§ 43 ZDP) ak:
vybratím tejto dane je daňová povinnosť splnená alebo ak
daňovník neuplatní postup podľa § 43 ods. 6 ZDP (teda postup keď sa daň vybraná zrážkou považuje za preddavok, ktorý si daňovník následne v daňovom priznaní odpočíta od svojej daňovej povinnosti).
Ods. 2 a ods. 3 ustanovujú, kedy je daňovník povinný podať daňové priznanie napriek tomu, že:
poberá len príjmy zo závislej činnosti (§ 5 ZDP),
mu zamestnávateľ vykonal ročné zúčtovanie dane z príjmov zo závislej činnosti.
S účinnosťou od 1.1.2013 bol ods. 2 a 3 novelizovaný – ide o legislatívne technické úpravy v nadväznosti na zmeny a doplnky § 7, 8 a § 11 ods. 9 ZDP.
Podľa § 32 ods. 2 písm. d) a ods. 3 písm. b) ZDP s účinnosťou od 1.1.2013 daňové priznanie je povinný podať aj daňovník, ktorý je povinný zvýšiť si základ dane podľa § 11 ods. 9 ZDP. Ide o prípady, kedy si daňovník platil dobrovoľné starobné dôchodkové sporenie, tieto zaplatené príspevky si uplatnil ako nezdaniteľnú časť základu dane a v nasledujúcich zdaňovacích obdobiach mu poisťovňa vyplatí sumu podľa § 64a ods. 13 alebo § 123ae písm. b) zákona o starobnom dôchodkovom sporení (napr. z dôvodu, že na základe rozhodnutia súdu zmluva je neplatná, nevznikla alebo bola vymazaná z registra a i.) – vtedy daňovníkovi vznikne povinnosť zvýšiť si základ dane o sumu uplatnených dobrovoľných príspevkov na starobné dôchodkové sporenie. Vznikla mu tak povinnosť zvýšiť si základ dane o sumu, o ktorú si v predchádzajúcich zdaňovacích obdobiach znížil základ dane, a to do troch zdaňovacích období od skončenia zdaňovacieho obdobia, v ktorom mu poisťovňa predmetnú čiastku vyplatila (§ 11 ods. 9 ZDP). Nemôže požiadať zamestnávateľa o vykonanie ročného zúčtovania dane z príjmov zo závislej činnosti a je povinný podať daňové priznanie - a to aj v prípade, ak by zamestnávateľa…